
Rijeka, 10. veljače 2021.g.
OBJAVA ZA MEDIJE


IZLOŽBA „SEDAM LICA GRADA“ U GALERIJI KORTIL 
KROZ INOVATIVNE NOVOMEDIJSKE PRAKSE PREDSTAVLJA MODERNU RIJEČKU POVIJEST

	U petak 12. veljače 2021.g. u 19.00 sati galerija Kortil (Strossmayerova 1, Rijeka) otvara svoju prvu ovogodišnju izložbu „Sedam lica grada“.
Izložba je interdisciplinarni umjetničko-edukativni projekt, u sklopu programa Rijeke 2020 – Europske prijestolnice kulture, koji spajanjem inovativnih, novomedijskih izložbenih i izvedbenih praksi, posjetiteljima programa prezentira i komunicira sadržaje moderne riječke povijesti, postavivši u fokus istraživanja sedam država pod čijom je upravom ili okupacijom Rijeka bila tijekom burnog 20. stoljeća.

Moderna riječka povijest ispričana je kroz 7 novomedijskih umjetničkih instalacija. Prvo lice, razdoblje Austro-Ugarske Monarhije, ilustrirala je umjetnica Marina Rajšić konceptom kojim “gasi svjetla hotela Continental”. Razdoblje Talijanske Regencije Kvarnera predstavlja umjetnica Sara Salamon, postavivši u fokus svog umjetničkog istraživanja arhitektonsko naslijeđe talijanske prisutnosti na riječkom teritoriju, Zavjetni hram Kozala. Razdoblje Slobodne Države Rijeke, audio-vizualnom instalacijom interpretirao je umjetnik Michel Mesarić, dok je “podvojenu Rijeku” između Kraljevine Jugoslavije i Kraljevine Italije, s odgovarajućim pandanima – Hrvatskim kulturnim domom na Sušaku/ hotelom Neboder i Riječkim neboderom, ilustrirao student Akademije primijenjenih umjetnosti Sveučilišta u Rijeci, Josip Knežević. Razdoblje okupacije Njemačkog Reicha, sa sjedištem u današnjem Rektoratu Sveučilišta u Rijeci, interpretirano je igrokazom autorice Dorotee Škrabo, dok su Eševi, neboderi izgrađeni 70-tih godina 20. stoljeća, koncept kojim studentica Akademije primijenjenih umjetnosti Sveučilišta u Rijeci Sandra Ružić predstavlja razdoblje Socijalističke Federativne Republike Jugoslavije. Naposlijetku, sedmo lice grada, suprotstavljanjem Tower Centra Rijeka te Zapadnog trgovačkog centra Rijeka izgrađenih u razdoblju Republike Hrvatske, umjetnički je koncept Jurja Milardovića, kojim autor propituje konzumerističku ideologiju 21. stoljeća i odgovarajuću joj estetiku.

Nastala u okviru programskog pravca Doba moći Rijeke 2020 – Europske prijestolnice kulture, kao zajednički projekt Kortila i mladih povjesničara umjetnosti, Zlatka Tota i kustosice Katarine Podobnik, „Sedam lica grada“ istražuje i interpretira etape moderne riječke povijesti kao odraze društveno-političkih, ekonomskih i kulturno-umjetničkih odrednica, tako reflektirajući heterogenost urbane strukture i multikulturalnost kao glavna obilježja suvremenog riječkog identiteta. Autori su odabrani putem javnog poziva koji je galerija Kortil provela u ožujku prošle godine, a svojim izvedbenim umjetničkim konceptima pozornost su usmjerili na povijesne punktove u gradu odnosno na bitne društveno-političke događaje iz njegove stogodišnje povijesti.

Oblikovanje vizualnog identiteta izložbe, zapravo njih sedam, potpisuje Leo Kirinčić uz ilustracije riječkih dizajnera Tanje Modraković, Ive Matića, Zrinke Buljubašić, Svena Sorića, Vanje Cuculića i Hane Stojaković, kojima je zajedničko što više ne žive i rade u svom rodnom gradu.

Sam program otvorenja autorski će biti upotpunjen izvedbenom točkom plesne umjetnice Kristine Paunovski.

[bookmark: _Hlk63840783]Izložba „Sedam lica grada“ u galeriji Kortil može se posjetiti do 26. veljače 2021.g., a otvorena je radnim danom od 10.00 do 13.00 sati i od 17.00 do 20.00 sati te subotom od 10.00 do 13.00 sati.
Ulaz je slobodan, a za vrijeme trajanja izložbe za zainteresirane posjetitelje bit će organizirana i stručna vodstva. Prijave za stručna vodstva izložbom obvezne su i zaprimaju se putem e-maila jolanda@hkd-rijeka.hr ili na broj 099 2391 404.

Izložba se organizira uz poštivanje svih važećih epidemiloških mjera i preporuka. Posjetitelji se pozivaju na pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.


Unaprijed zahvaljujem na objavi.

Lena Stojiljković
Odnosi s medijima, Rijeka 2020
lena.stojiljkovic@rijeka2020.eu
Mob: +385 91 612 63 42

